section_heading: Povijest
paragraph_text: Vjerski vođe iz šijitske islamske sekte Zejdije uspjeli su protjerati snage Osmanskog Carstva iz planinskog teritorija koji je kasnije postao Sjeverni Jemen negdje oko sredine 17. stoljeća. Ali je čitavo sljedeće stoljeće taj dio Jemena ostao jako razjedinjen i praktički bez ikakve centralne vlasti, zbog izuzetno slabih mogućnosti kretanja po planinskom terenu Sjevernog Jemena. Osmansko Carstvo vratilo se u Jemen 1849. godine, i uspjelo zauzeti obalni pojas Sjevernog Jemena - Tihamah. Pritiscima na Zejdiske imame uspjeli su ih natjerati da potpišu ugovor kojim priznaju osmanski suverenitet i dopuštaju da se jedan manji turski garnizon stacionira u Sani.